KIRJALLINEN KYSYMYS E-1898/00 esittäjä(t): Herbert Bösch (PSE) komissiolle. Nostokurkiteollisuuden tuet ja niiden myöntäminen.



Virallinen lehti nro 089 E , 20/03/2001 s. 0108 - 0109



KIRJALLINEN KYSYMYS E-1898/00 esittäjä(t): Herbert Bösch (PSE) komissiolle (16. kesäkuuta 2000) Aihe: Nostokurkiteollisuuden tuet ja niiden myöntäminen Itävallassa on lukuisia kansainvälisesti toimivia erittäin menestyksekkäitä yrityksiä myös nostokurkiteollisuuden alalla. EU:n laajuisissa tarjouskilpailuissa ja EU:n tukipolitiikassa on joitakin epäkohtia. Jos yrityksen tekemä tarjous ei menesty ulkomailla järjestetyssä EU:n laajuisessa tarjouskilpailussa, yritykselle ei ilmoiteta tarjouksen hylkäämisen syitä eikä sitä, miten lähelle tarjouskilpailun voittajaa hintalaskelma sijoittui. Vaikka nostokurkiteollisuuden alalla on jo ylikapasiteettia, Euroopan komissio myöntää tälle alalle tukia. Yksi seuraus on, että eräät nostokurkien valmistajat harjoittavat Euroopan komission tuella laajaa hintojen polkumyyntiä. Näin ollen komissiolta pyydetään vastausta seuraaviin kysymyksiin: 1. Miksi tarjouskilpailun hävinneille yrityksille ei anneta tietoja tarjouksen hylkäämisen syistä? 2. Onko tälle alalle suunnitteilla lähitulevaisuudessa avoimia ja lähellä kansalaisia olevia toimenpiteitä? 3. Valvooko Euroopan komissio verorahoilla tukemiensa yritysten tekemiä tarjouksia? 4. Jos vastaus on myönteinen, koskeeko tämä myös nostokurkien valmistamista? 5. Jos vastaus on kielteinen, olisiko käytäntöä uudistettava? Frederik Bolkesteinin komission puolesta antama vastaus (28. heinäkuuta 2000) Julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(1) 8 artiklassa säädetään, että hankintaviranomaisen on 15 päivän kuluessa asiaa koskevan pyynnön vastaanottamisesta ilmoitettava sitä tiedustelleelle hylätylle ehdokkaalle tai tarjoajalle perusteet, joilla kyseinen ehdokkuus tai tarjous on hylätty, sekä tarjouksen osalta myös sopimuspuoleksi valitun tarjoajan nimi. Lisäksi yhteisöjen tuomioistuimen viimeaikainen oikeuskäytännön mukaisesti(2), tarjouskilpailun ratkaisemispäätöstä vastaan on voitava nostaa kumoamiskanne, mikä tarkoittaa käytännössä sitä, että hankintaviranomaisen on ilmoitettava kaikille tarjoajille päätöksestä. Komissio ei valvo yhteisön tukia saaneiden yritysten tekemiä tarjouksia. Sen sijaan direktiivin 93/37/ETY 30 artiklassa säädetään, että jos tiettyä sopimusta varten jätetyt tarjoukset vaikuttavat toimitettavaan suoritteeseen nähden poikkeuksellisen alhaisilta, hankintaviranomaisen on, ennen kuin se voi hylätä tarjoukset, pyydettävä kirjallisesti asianmukaisina pitämänsä täsmennykset tarjouksen eri osista. Lisäksi on todettava, että se tosiseikka, että yritys on saanut julkista tukea, joka antaa sille mahdollisuuden tehdä huomattavasti muita tarjouksentekijöitä huokeamman tarjouksen, ei sinänsä ole yhteisön julkisia hankintoja koskevan lainsäädännön eikä yhdenvertaisen kohtelun periaatteen vastaista(3). (1) EYVL L 199, 9.8.1993. (2) Asiassa C-81/98 Alcatel Austria e.a. 28.10.1999 annettu tuomio. (3) Ks. julkisasiamies Léger'n 15.6.2000 esittämät päätelmät asiassa C-94/99, ARGE Gewässerschutz.